١٠ کاله پس په پاکستان کې ټېسټ کرکټ بحال شو
د پاکستان او سري لنکا ترمنځ د دوو ټېسټونو مقابلې په تېرو لسوکلونو کې په پاکستان کې لومړی سیریز دی. لس کاله وړاندې په لاهور کې د سري لنکا کرکټ ټیم په بس د وسله والو حملې په ترڅ کې د دواړو ملکونو ترمنځ روان سیریز ختم کړی شو 
واشنگټن — د پاکستان او سري لنکا کرکټ ټیمونو د شورو، چهارشنبې، په ورځ د دوو مېچونو سیریز لومړی ټېسټ په روالپنډۍ کې پېل کړو او د ١٠ کلونو د ځنډ وروسته یې د ټېسټ کرکټ لړۍ په پاکستان کې بیا شروع کړه. په کال ٢٠٠٩ کې د وسله والو د حملې وروسته په پاکستان کې کرکټ انټرنېشنل لوبې ځنډېدلې وې او بهرنیو ټیمونو پاکستان ته د تگ نه ډډه کوله. سري لنکا په خپل لومړي بېټنگ کې د پنځو وکټو په نقصان ٢٠٢ رنز کړي وو چې د تیاره له امله د لومړۍ ورځ لوبه ختمه کړی شوه. دننجایا ډي سلویا ٣٨ رنز او نیروشن ډکوېلا په ١١ رنزونو ولاړ وو چې لوبه ختمه شوه. د دیر نسیم شاه چې خپل دویم ټېسټ لوبوي، یوه وکټ واخیسته. د پاکستان په بالنگ کې شاهین شاه افریدي د سري لنکا اوپننگ مات کړو او لومړی بېټسمېن یې اوټ کړو. د پاکستان او سري لنکا ترمنځ د دوو ټېسټونو مقابلې په تېرو لسوکلونو کې په پاکستان کې لومړی سیریز دی. لس کاله وړاندې په لاهور کې د سري لنکا کرکټ ټیم په بس د وسله والو حملې په ترڅ کې د دواړو ملکونو ترمنځ روان سیریز ختم کړی شو او په پاکستان کې د نړیوال کرکټ لړۍ وځنډیله. تراوسه خارجي ټیمونو پاکستان ته د سفر نه ډډه کړې ده. کتنه به دا وي چې د سري لنکا د دروې نه وروسته د بل کوم هېواد کرکټ ټېم به پاکستان ته ورځي او د کوربه هیواد سره به مقابله کوي. د سري لنکا کپتان ډیموت کارونارتنی ټاس وگټلو او لومړی یې د بېټنگ فیصله وکړه. د رویټرز خبري ادارې ترمخه، په "پنډي کرکټ سټېډیم" کې د تماشبېنو شمیره لږه او د مېچ په موقع د امنیت سخت گامونه اخیستل شوي وو.